b"\n_START_ARTICLE_\nRo\xc5\xa1 ha\xc5\xa1ana (Talmud)\n_START_PARAGRAPH_\nRo\xc5\xa1 ha\xc5\xa1ana (hebrejsko \xd7\xa8\xd7\x90\xd7\xa9 \xd7\x94\xd7\xa9\xd7\xa0\xd7\x94, Novo leto) je judovska razprava iz drugega dela (reda) Mi\xc5\xa1ne z naslovom Moed (Prazniki). Mi\xc5\xa1na je osnova za razprave tako v Babilonskem kot v Jeruzalemskem Talmudu. Ro\xc5\xa1 ha\xc5\xa1ana je osma razprava v Moedu in vsebuje \xc5\xa1tiri poglavja. V njih so zapisana najpomembnej\xc5\xa1a pravila v zvezi s koledarskim letom, opisi za\xc4\x8detkov mesecev, predpisi o obliki in rabi \xc5\xa1ofarja in predpisi za verske obrede na praznik Novega leta.\n_START_SECTION_\nVsebina\n_START_PARAGRAPH_\nMi\xc5\xa1na se za\xc4\x8dne s prikazom \xc5\xa1tirih za\xc4\x8detkov verskega in civilnega leta (1:1), govori o \xc5\xa1tirih sodnih dneh romarskih praznikov in Ro\xc5\xa1 ha\xc5\xa1ani (1:2), \xc5\xa1estih mesecih, v katerih bodo glasniki Sanhedrina oznanili novo luno, se pravi nov mesec (1:3), dveh mesecih, katerih za\xc4\x8detek bodo Sanhedrinu tudi na \xc5\xa1abat oznanile pri\xc4\x8de (1:4), \xc4\x8detudi bo mesec viden vsem (1:5). Gamaliel bo celo na \xc5\xa0abat poslal po \xc5\xa1tirideset parov pri\xc4\x8d od dale\xc4\x8d (1:6). \xc4\x8ce bi bila med pri\xc4\x8dami, zadol\xc5\xbeenimi za novo luno, o\xc4\x8de in sin, ki sta v sorodu in kot taka ne smeta pri\xc4\x8dati skupaj, se morata odpraviti v bet din (hebrejsko \xd7\x91\xd7\x99\xd7\xaa \xd7\x93\xd7\x99\xd7\x9f\xe2\x80\xac Bet Din, hi\xc5\xa1a (raz)sodbe) (1:7), ker ne spadata k tistim, ki so absolutno primerni za pri\xc4\x8danje (1:8)._NEWLINE_\xc5\xa0ibke in bolne se je moralo prinesti na nosilnici, jih za\xc5\xa1\xc4\x8dititi pred napadi saducejev in oskrbeti s hrano, ker so morali potovati tudi na \xc5\xa1abat (1:9). Drugi so \xc5\xa1li skupaj z njimi zato, da bi prepoznali neznance (2:1). V starih \xc4\x8dasih so gore\xc4\x8de grmade na hribih vse do Babilona oznanjale posvetitev novega meseca. To navado so uvedli potem, ko so jih saduceji posku\xc5\xa1ali prevarati (2:2, 2:3, 2:4). Zborno mesto za pri\xc4\x8de je bilo Veliko sodi\xc5\xa1\xc4\x8de, imenovano Bet Ya'aze\xe1\xb8\xb3 (2:5), kjer jih je \xc4\x8dakalo obilje hrane in imuniteta pred zakonom (2:6). Prvi par pri\xc4\x8d je bil glede videza lune zasli\xc5\xa1an lo\xc4\x8deno od drugih, vsi ostali pa so bile manj skrbno zasli\xc5\xa1ane skupaj. Mi\xc5\xa1na poudarja, da bi vse pri\xc4\x8de morale imeti ob\xc4\x8dutek, da je njihovo pri\xc4\x8danje enakovredno pri\xc4\x8danju pred sodi\xc5\xa1\xc4\x8dem (2:6). Av bet din (predstojnik sodi\xc5\xa1\xc4\x8da) je nato sklical veliko skup\xc5\xa1\xc4\x8dino in vsem navzo\xc4\x8dim oznanil: \xc2\xbbPosve\xc4\x8den!\xc2\xab (2:8). _NEWLINE_Za oznanjanje meseca so obstajale \xc5\xa1tevilne ovire, na primer da ni bilo \xc4\x8dasa za slovesnost ali da ni bilo pri\xc4\x8d. V prvem primeru je nov mesec postal naslednji dan po novi luni, v drugem primeru pa je posvetitev meseca opravil kar bet din.\n_START_SECTION_\n\xc5\xa0ofar\n_START_PARAGRAPH_\nMi\xc5\xa1na obravnava tudi zakone o \xc5\xa1ofarju, ki ne sme biti iz kravjega roga, predpisuje njegovo rabo na Ro\xc5\xa1 ha\xc5\xa1ano, postni dan in Jovel, zadnje leto v ciklu sedmih \xc5\xa1abatnih let (\xc5\xa1mita). Opise tudi napake \xc5\xa1ofarja in njihovo odpravljanje._NEWLINE_V nevarnih \xc4\x8dasih so se ljudje za skupno molitev zbirali v jamah in votlinah in pred molilnice pri\xc5\xa1li samo med trobljenjem \xc5\xa1ofarja. Vernike so pozivali naj bodo \xc4\x8dvrsti in jih spomnili na Mojzesa v vojni z Amalkiti. Gluhonemi, du\xc5\xa1evno bolni in otroci so bili po zakonu neprimerni za trobljenje na \xc5\xa1ofar. _NEWLINE_Rabin Johanan ben Zakkai (30-90 n. \xc5\xa1t.) je uvedel pravilo, da se takrat, ko pade praznik na soboto, trobi samo na sinodi v Jamniji in okoli\xc5\xa1kih mestih, v nekem drugem obdobju pa da se trobi samo v Templju. Predpisal je tudi, da lulav izven Templja traja sedem dni, in prepovedal u\xc5\xbeivanje novega \xc5\xbeita na drugi dan Pashe. _NEWLINE_\xc4\x8ce se je zasli\xc5\xa1evanje pri\xc4\x8d za opazovanje nove lune raztegnilo do ve\xc4\x8dera, je pri\xc4\x8dam dovoli priti v Jamnijo tudi v odsotnosti av bet dina. Mi\xc5\xa1na nato obravnava vrstni red molitev Malkujot, Zikronot in \xc5\xa0oferot, povezanih z bo\xc5\xbejim kraljestvom, previdnostjo in trobljenjem na \xc5\xa1ofar za klicanjem prihodnosti. Dolo\xc4\x8da tudi vodjo molitev in njegovo povezavo s teki'ah in opisuje tudi potek praznovanja, kateremu sledi vrstni red tradicionalnih \xc5\xa1ofarjevih melodij. Razprava se zaklju\xc4\x8duje z dolo\xc4\x8ditvijo dol\xc5\xbenosti vodje molitev in prisotnih."